ອັຟການິສຖານ ໃຫ້ລາຍລະອຽດ ການທຳລາຍ ຂອງກຸ່ມລັດອິສລາມ ຢູ່ແຂວງນັນກາຮາ
ປະຊາຊົນ ແລະເຈົ້າໜ້າທີ່ ກ່າວວ່າ ກຸ່ມລັດອິສລາມ ໄດ້ປຸ້ນສະດົມຫ້າງຮ້ານ ແລະລັກຂະໂມຍເອົາ ອຸບປະກອນ ການແພດ ພ້ອມຈັບໂຕຜູ້ຊາຍ 70 ກວ່າຄົນໄປ.
ເຈົ້າໜ້າທີ່ສືບສວນອັຟການິສຖານກ່າວວ່າ ໃນລະຫວ່າງການຍຶດຄອງເປັນເວລາເກືອບ 45 ມື້ຢູ່ທີ່ເມືອງ Pachir Agam ໃນແຂວງ Nangarhar ນັ້ນ ພວກນັກລົບ ຂອງກຸ່ມລັດອິສລາມໄດ້ທຳລາຍເຮືອນຊານ 200 ກວ່າຫຼັງ ສ່ວນໃຫຍ່ແລ້ວແມ່ນເອົາໄຟຈູດ ອີງຕາມກຳມາທິການຄົ້ນຫາຄວາມຈິງຂອງລັດຖະບານແລ້ວ ມີຫລາຍກວ່າ 4 ພັນຄອບ ຄົວ ໄດ້ພາກັນຫລົບໜີ ໃນໄລຍະນັ້ນ ໂຄສົກຂອງແຂວງ Nangarhar ທ່ານ Attaullah Khogyani ກ່າວຕໍ່ສຽງອາເມຣິກາວ່າ ການສືບສວນສະແດງໃຫ້ເຫັນວ່າ ພວກຫົວຮຸນແຮງລັດອິສລາມ ຍັງໄດ້ລັກຂະໂມຍເອົາອຸບປະກອນຕ່າງໆແລະຢາປົວພະຍາດໄປຈາກສຸກສາລາຫຼາຍແຫ່ງຢູ່ໃນເຂດດັ່ງກ່າວ ທ່ານ Khogyani ກ່າວວ່າ “ໃນລະຫວ່າງການສູ້ລົບກັນນັ້ນ ກຳລັງປະກອບອາວຸດກຸ່ມລັດອິສລາມໄດ້ທຳລາຍເຮືອນຊານຂອງປະຊາຊົນ 230 ຫລັງ ວັດອິສລາມ 2 ແຫ່ງ ໂຮງໝໍທີ່ ມີ 10 ຫ້ອງນອນຫລັງນຶ່ງ ແລະໂຮງຮຽນ 3 ຫຼັງ ທ່ນ Khogyani ກ່າວຕື່ມວ່າ “ດິນປູກຝັງ ທີ່ອຸດົມສົມບູນຫລາຍກວ່າ 200 ເອເຄີ້ໄດ້ຖືກທຳລາຍແລະງົວຄວາຍປະມານ 5,000 ໂຕຖືກຂ້າຖິ້ມ ” ປະຊາຊົນຢູ່ໃນເມືອງດັ່ງກ່າວເວົ້າວ່າ ພວກຫົວຮຸນແຮງຍັງໄດ້ລັກຂະໂມຍເອົາເຄື່ອງຂອງ ຂອງພວກເຂົາເຈົ້າ ຮວມທັງເຄື່ອງນຸ່ງຫົ່ມນຳດ້ວຍ ທ່ານ Jaan Mohammad ເວົ້າວ່າ “ບໍ່ມີຫຍັງເຫລືອ ພວກຫົວຮຸນແຮງ ໄດ້ຮື້ເອົາເຄື່ອງນອນຈາກຕຽງ ຖ້ວມຍຊາມ ແລະງົວຄວາຍຂອງພວກເຮົາໄປ ” ເຈົ້າໜ້າທີ່ ກ່າວວ່າ ພວກຫົວຮຸນແຮງລັດອິສລາມ ໄດ້ໂຈມຕີເມືອງ Pachir Agam ເມື່ອເກືອບ 2 ເດືອນກ່ອນ ໂດຍໄດ້ຈັບເອົາພວກຜູ້ຊາຍໃນເຂດທ້ອງຖິ່ນຫລາຍກວ່າ 70 ຄົນໄປພ້ອມ ປະຊາຊົນກ່າວວ່າ ພວກນັກລົບຂອງກຸ່ມລັດອິສລາມ ຍັງກັກໂຕພວກທີ່ຖືກຈັບໄປ 63 ຄົນໄວ້